BWG ร่วง 6% โบรกฯแนะ “ขาย” ชี้ปี 64 ขาดทุน “ดบ.จ่ายเพิ่ม-ขยะหด” จบข่าวโดนเทคฯ
BWG ร่วง 6% โบรกฯแนะ “ขาย” ชี้ปี 64 ขาดทุน ปรับดอกเบี้ยจ่ายเพิ่มเป็น 131 ลบ. อีกทั้งธุรกิจกำจัดขยะยังไม่เห็นการฟื้นตัว จบข่าวโดนเทคฯกิจการ 
29 ธ.ค. 2564

ผู้สื่อข่าวรายงานว่าวันนี้ (29 ธ.ค.2564) ราคาหุ้นบริษัท เบตเตอร์ เวิลด์ กรีน จำกัด (มหาชน) หรือ BWG ณ เวลา 10:47 น. อยู่ที่ระดับ 0.83 บาท ลดลง 0.05 บาท หรือ 5.68% โดยทำจุดสูงสุดที่ 0.85 บาท และทำจุดต่ำสุดที่ 0.76 บาท ด้วยมูลค่าการซื้อขาย 299.11 ล้านบาท

บริษัทหลักทรัพย์ ทรีนีตี้ จำกัด ระบุในบทวิเคราะห์ก่อนหน้า เมื่อวันที่ 13 ธ.ค. 2564 ที่ผ่านมาต่อหุ้น BWG ปรับลดประมาณการปี 2564 ลงเป็นขาดทุน 85 ล้านบาท และในปี 2565 ขาดทุน 76 ล้านบาท ตามลำดับ
โดยปี 2564 ปรับสมมติฐานดอกเบี้ยจ่ายเพิ่มมาเป็น 135 ล้านบาทจากเดิมที่คาดไว้ 97 ล้านบาท ขณะที่ 9 เดือนแรกของปี 2564 ดอกเบี้ยจ่าย 103 ล้านบาท จาก bond yield ที่ปรับเพิ่มสูงขึ้นจากปลายปี 2563 และปี 2565
ทั้งนี้ทางฝ่ายวิจัยปรับสมมติฐาน GP ของธุรกิจกำจัดขยะที่ยังไม่เห็นการฟื้นตัว โดยปรับจาก 13% เหลือที่ 10% และปรับดอกเบี้ยจ่ายเพิ่มเป็น 131 ล้านบาท
นอกจากนี้ปรับคำแนะนำลงเป็น “ขาย” และปรับราคาเป้าหมายปี 2565 เป็น 0.82 บาท เดิม 0.72 บาท อิงวิธี PBV ที่ 0.70 เท่า ธุรกิจรับกำจัดขยะยังมีการแข่งขันกันสูงกดดันต่อผลการดำเนินงานของบริษัทใน 1 เดือนที่ผ่านมาราคาหุ้นปรับเพิ่มขึ้นกว่า 50% จาก 0.70 บาทมาเป็น 1.05 บาท ซึ่งมาจากกระแสข่าวถูกเข้าซื้อกิจการ ในขณะที่ทางบริษัทชี้แจงว่ายังไม่มีการเปลี่ยนแปลงใดๆ ดังนั้นจึงมองว่าเป็นความเสี่ยงที่นักลงทุนควรให้ความระมัดระวัง